આ જ કોમ્પ્લેક્સમાં ચંપા બાવડી તરીકે ઓળખાતી એક વાવ છે. મધ્યયુગીન કાળની અન્ય વાવની જેમ પણ તેના બે હેતુઓ છે. એક તો પાણીનો સંગ્રહ અને બીજું અન્ડરગ્રાઉન્ડ ગુપ્ત માર્ગ. આ વાવમાં અંદર ઉતર્યા પછી તેના સાંકડાં અને બેહદ નીચી ઊંચાઇ ધરાવતા માર્ગો અને ભૂલભૂલામણી જોઇને ખરેખર છક થઇ જવાય. આ વાવમાં અને માંડુની બીજી ઘણી ઇમારતોમાં એ જમાનામાં કુદરતી ઉજાસ અને હવાની અવરજવર માટે જે ઝીણા ઝીણા ખ્યાલો રાખવામાં આવ્યા હતા તે જોઇને અચંબો પામી જવાય. આ જ કોમ્પલેક્સમાં વધુ એક સ્વીમીંગ પુલ પણ છે અને હમામ પણ. સ્વીમીંગ પુલમાં પાણી માટે ખાસ ચેનલ તૈયાર કરાઇ છે જેમાં એ જમાના પ્રમાણેની ફિલ્ટરિંગની સિસ્ટમ છે. હમામમાં ગરમ અને ઠંડા પાણીના સંગ્રહ અને ઉપર છતમાંથી પાણી વરસે તેવી કારીગરી કરાઇ છે.